**Ar taisyklingai vartojamas naudininkas: „Užduočių atlikimui skiriamos dvi valandos“?**

Abstrakčiųjų priesagos -*imas, -ymas*daiktavardžių naudininkas tikslui su paskirties atspalviu reikšti yra nevartotinas. Dažniausia jis taisomas bendratimi.

Sakinys *Užduočių atlikimui skiriamos dvi valandos*taisomas taip: **Užduotims atlikti skiriamos dvi valandos**. *Trūkumų padengimui* (taisoma **Trūkumams padengti**) *į kasą įnešta 100 litų*. *Trūksta lėšų inventoriaus įsigijimui* (taisoma **inventoriui įsigyti**).

Priesagos *-imas, -ymas* daiktavardžių naudininkas tikslui su paskirties atspalviu reikšti gali būti vartojamas tik tada, kai daiktavardis yra sukonkretėjęs, pvz.: *Dalis pajamų bus skirta sveikatos draudimui. Įvyks vakaras kompozitoriaus atminimui* (Kalbos patarimai. Kn. 2: Sintaksė: 1. Linksnių vartojimas, Vilnius, 2003, p. 49–50).

Pagal vlkk.lt